ؤرسولا لڭوين

ؤرسولا كروبر لݣوين (مزيودة ف 21 أكتوبر 1929، توفات ف 22 يناير 2018) كاتبة ميريكانية معروفة ب الروايات ديالها د لخيال لعلمي و لفانطازيا. بدات النشر لمرة اللولة ف 1959، و لكاريير لأدابية ديالها متدات علاين 60 عام، ب كتر من 20 رواية، و كتر من 100 قصة قصيرة، زيادة على قصايد شيعرية، نقد أدابي، طرجامات، و كتوبا ل الدراري الصغار.

لݣوين تولدات ف بيركلي، كاليفورنيا. مّها هيّ لكاتبة لميريكانية طيوضورا كروبر و بّاها هوّ عالم لأنطروپولوجيا ألفريد لويس كروبر. خدات ماسطر ف اللوغة لفرانساوية، و كانت بغات تكمّل الدوكتورا، مي حبساتها بعدما تجوّجات شارل لݣوين ف 1953. بدات كاتألف لكتوبا من اللخر د لخمسينات، و خدات هتيمام كبير بعدما نشرات رواياتها سحار ديال أرضسما A Wizard of Earthsea ف 1968، و ليد ليسرية د الضلام The Left Hand of Darkness ف 1969، لي عتابرهوم الناقد لأدابي لميريكاني هارولد بلوم "أروع الروايات لي كتبات". هاد اللخرة ربحات على ضهرها جايزة هيوݣو و جايزة نيبيولا على أحسن رواية، و ولات ب هادشي أول مرا كاتربح هاد الجوايز. بزاف د لقيصاص و الروايات ديالها كيطراو ف الجوج عوالم خيالية ديال هيين Hain و أرضسما Earthsea. عندها كتوبا كيطراو لأحدات ديالهوم ف بلاد خيالية سميتها ؤرسينيا، و أعمال خرين لي موجهين ل الدراري الصغار، زيادة على شلّا أنطولوجيات.

لكتابات ديال لݣوين متأتّرين ب لأنطروپولوجيا التقافية، الطاوية، لفيمينيزم، و لمؤلفات ديال عالم لپسيكولوجيا كارل يونݣ. عدد د لقيصاص ديالها لأبطال ديالهوم عولاما ديال لأنطروپولوجيا، و لأفكار الطاوية على التوازن كيبانو ف لكتابة ديالها. لݣوين كسرات عدد ديال لعادات ف لكتابة لقيصاصية ف لغرب، متلا ب تدخال شخصيات عندها بشرة داكنة ف روايات أرضسما، و تخدام أساليب و قلدات أدابية ماشي معتادة ف أعمال بحال "ديما راجع ل الدار" Always Coming Home لي خرج ف 1985. من أهم الطيمات السياسية و لإجتماعية ف كتاباتها، كاين لعيرقية، الجندر، السيكس، و التحول من الطفولة ل الرشد. و حاولات تستكشف عدد د لأنضيما السياسية ف رواياتها، بحال لقصة لفلسفية "دوك لي كيمشيو فحالهوم من ؤميلاس" The Ones Who Walk Away from Omelas و رواية "لمحرومين" The Dispossessed (1974).

لݣوين كان عندها تأتير عضيم على لمجال ديال التعاويد التأمّولي، و خدات هتيمام كبير من عند النقاد. ربحات جايزة هيوݣو 8 د لمرات، جايزة نيبيولا 6 د لمرات، و جايزة لوكوس 24 مرّة. ف 2003 ولات تاني مرا كاتاخد اللقب ديال "السيد لكبير" Grand Master ديال لخيال لعلمي و لفنطازيا ف لميريكان. ف عام 2000، لمكتابة د لكونݣريس عتابراتها "أسطورة حية"، و ف 2014 خدات لميدالية د لمؤسسة لوطنية د لكتاب على "مساهمة متيازية ف لأداب لمريكاني". ؤرسولا لݣوين كان عندها تأتير على بزاف د لكتّاب لمعروفين بحال سلمان رشدي، ديڤيد ميتشل، نييل ݣيمان، و أيان بانكس. مورا ما ماتت، الناقد دجون كلوت كتب بلي لݣوين "ترأسات لخيال لعلمي ف لميريكان ل نص قرن". لكاتب مايكل تشابون عتابرها "أعضم كاتب ؤلا كاتبة ميريكانية ف الجيل ديالها".

 نويطات 

 مصادر 


تصنيف:شاعرة ميريكانية
تصنيف:وفيات 2018
تصنيف:زيادة 1929
تصنيف:كتاب و كاتبات ميريكانيين د التعاويد لعيلمي